辛亥季冬雪中作
作者：劉應時
朝代：宋

paragraphs: 凍雲橫山風捲沙，槎牙古木鳴寒鴉。
長空黯淡常如晚，煙景凄迷亦自佳。
開窗未及一食頃，剪水俄傾六出花。
須臾勢欲包天地，粲然枯卉皆璚葩。
江村景物堪入畫，漁翁蕩槳依枯葭。
重裘肥馬誰氏子，銀鞍蹀躞山路斜。
臞儒事業政不惡，擁書至樂何以加。
團圞共向榾柮火，溫然春意生吾家。
不能半夜縛元濟，亦懶扁舟泛若耶。
洒窗入竹有餘韻，頓覺時興清無涯。